b"\n_START_ARTICLE_\nThrash metal\n_START_SECTION_\nIstoric\n_START_PARAGRAPH_\nGenul a ap\xc4\x83rut la \xc3\xaenceputul anilor '80 \xc3\xaen zona ora\xc8\x99ului San Francisco (Bay Area), c\xc4\x83p\xc4\x83t\xc3\xa2nd numele generic Bay Area thrash metal \xc8\x99i a fost transferat imediat peste ocean de imagina\xc8\x9bia grupurilor germane._NEWLINE_Thrash metalul a luat un av\xc3\xa2nt mai serios la mijlocul anilor '80, un num\xc4\x83r foarte mare de trupe de gen lu\xc3\xa2nd cu asalt scena metalului, \xc3\xaen special \xc3\xaen Statele Unite. Se consider\xc4\x83 c\xc4\x83 thrash metalul a fost inventat \xc3\xaen esen\xc8\x9b\xc4\x83 de trupele inovatoare ca Metallica, Megadeth, Slayer \xc8\x99i Anthrax - \xe2\x80\x9ecei 4 gigan\xc8\x9bi\xe2\x80\x9d ai erei. De\xc8\x99i trupa Metallica s-a format ini\xc8\x9bial \xc3\xaen Los Angeles, abia dup\xc4\x83 mutarea din 1983 \xc3\xaen zona golfului San Francisco (East Bay Area), c\xc3\xa2nd Cliff Burton \xc8\x99i Kirk Hammett s-au al\xc4\x83turat lui Lars Ulrich \xc8\x99i James Hetfield, trupa a c\xc4\x83p\xc4\x83tat notorietatea pe care o are \xc8\x99i ast\xc4\x83zi._NEWLINE_Popularitatea noului stil a determinat apari\xc8\x9bia a numeroase trupe, mai ales \xc3\xaen San Francisco, c\xc3\xa2teva din cele mai semnificative fiind Forbidden, Dark Angel,  Exodus \xc8\x99i Testament. Acestea au fost trupele care au definit genul \xc8\x99i au inspirat sute de imitatori. Thrash metalul se bazeaz\xc4\x83 pe un stil cu riff-uri de chitar\xc4\x83 \xc8\x99i tobe rapide, \xc8\x99i un stil vocal \xc3\xaen general dur, un fel de strig\xc4\x83t, de\xc8\x99i unele trupe folosesc \xc8\x99i voci melodice (Forbidden, Heathen, Agent Steel)._NEWLINE_Stilul thrash metal s-a extins imediat \xc8\x99i peste ocean, \xc3\xaen Europa, unde s-au dezvoltat scene regionale puternice, \xc3\xaen Marea Britanie \xc8\x99i mai ales \xc3\xaen Germania._NEWLINE_Dac\xc4\x83 \xc3\xaen Marea Britanie stindardul era purtat de veteranii Acid Reign \xc8\x99i Onslaught, trup\xc4\x83 \xc3\xaenfiin\xc8\x9bat\xc4\x83 la Bristol \xc3\xaen 1983, sau de Sabbat, trupa din Nottingham, \xc3\xaen Germania s-a dezvoltat o scen\xc4\x83 foarte important\xc4\x83, \xc3\xaen special \xc3\xaen zona regiunea Ruhr. Aici au ap\xc4\x83rut la \xc3\xaenceputul \xc8\x99i mijlocul anilor '80 nume sonore precum Tankard, Desaster, Holy Moses, Mekong Delta, Living Death, dar mai ales \xe2\x80\x9ecei trei regi\xe2\x80\x9d, Kreator, Sodom \xc8\x99i Destruction. Aceste forma\xc8\x9bii legendare au dat un nume aparte scenei thrash metal germane: Thrash metal teutonic._NEWLINE_Thrashul asigura o alternativ\xc4\x83 metal mai dur\xc4\x83 \xc8\x99i mai autentic\xc4\x83 fa\xc8\x9b\xc4\x83 de genul accesibil practicat de trupele pop-metal care dominau topurile \xc3\xaen anii '80 \xc8\x99i, \xc3\xaen ciuda mediatiz\xc4\x83rii reduse, a devenit foarte popular, \xc3\xaentr-at\xc3\xa2t \xc3\xaenc\xc3\xa2t atunci c\xc3\xa2nd Metallica \xc8\x99i Megadeth \xc8\x99i-au \xc3\xaendulcit sound-ul la \xc3\xaenceputul anilor '90 pentru a-l face mai accesibil, au devenit instantaneu superstaruri. Fanii dedica\xc8\x9bi ai genului au considerat schimbarea de stil ca fiind un derapaj comercial \xc8\x99i s-au refugiat \xc3\xaen genuri underground inspirate de thrash metalul de \xc3\xaenceput, genuri cum ar fi death metal \xc8\x99i black metal. Acestea preluau subiectele \xc3\xaentunecate \xc8\x99i for\xc8\x9ba visceral\xc4\x83 ale thrash metalului, duc\xc3\xa2ndu-le p\xc3\xa2n\xc4\x83 la extrem._NEWLINE_\xc3\x8en afara stilurilor death metal \xc8\x99i black metal, din thrash metal s-au dezvoltat mai t\xc3\xa2rziu \xc8\x99i alte genuri, precum groove metal, dar \xc8\x99i forme de non-metal, cum ar fi genul hardcore._NEWLINE_Thrash Metal a dec\xc4\x83zut \xc3\xaen popularitate odat\xc4\x83 cu apari\xc8\x9bia death metalului, care p\xc4\x83rea mai dur \xc8\x99i mai interesant. Fanii lui considerau c\xc4\x83 genul respect\xc4\x83 linia muzical\xc4\x83 original\xc4\x83 a thrash metalului. De\xc8\x99i mai sunt \xc8\x99i ast\xc4\x83zi mul\xc8\x9bi adep\xc8\x9bi al genului thrash metal (mai ales \xc3\xaen Europa), \xc8\x99i unele dintre marile trupe se reunesc \xc8\x99i scot materiale noi, genul nu mai este nici pe departe a\xc8\x99a de popular cum era odat\xc4\x83.\n_START_SECTION_\nArti\xc8\x99ti cheie\n_START_PARAGRAPH_\nPrintre forma\xc8\x9biile de baz\xc4\x83 \xc3\xaen thrash metal se num\xc4\x83r\xc4\x83: Metallica, Slayer, Anthrax, Megadeth, Kreator, Exodus, Overkill, Testament, Destruction,Tankard,  Sodom, Municipal Waste , Sepultura, Annihilator, Machine Head _NEWLINE_Alte trupe semnificative: Agent Steel, Devastation, Dark Angel, Onslaught,Warbringer, Demolition Hammer, Forbidden, Heathen, Pantera, Nevermore"